LUR wil N1-spitsverkeerongeluk in Kaapstad ondersoek | Maroela Media
Foto: Zain Johnson/EWN
'n Man, in sy veertigs, is ernstig beseer toe 'n groot ysterhouer bo van 'n vragmotor afgeval en op sy wit bakkie te lande gekom het. "Die man was onder die houer in sy voertuig vasgekeer," het Christo Venter, 'n woordvoerder van ER24, gesê. Volgens Venter wou die vragmotor onder deur 'n brug naby Woodstock ry, maar die houer was te hoog vir die brug en dit is bo van die vragmotor afgestamp.
"Brandweerbeamptes moes die man onder die houer uitsny terwyl paramedici bygestaan het om die man te stabiliseer. Hy is na 'n nabygeleë hospitaal geneem nadat hy bevry is," het Venter gesê.
Die ongelukstoneel het verskeie bane van die hoofweg versper en verkeer in die gebied het tot 'n stilstand gekom. Verkeer uit die middestad in die rigting van Paarl was veral hierdeur geraak.
Volgens Carlisle moet die swaarvoertuig ondersoek word, aangesien die voertuig moontlik per ongeluk van sy roete afgewyk het en sy vrag te hoog gelaai was. "Voorlopig wil dit ook voorkom of die swaarvoertuig deur 'n ander voertuig vergesel moes word," het Carlisle gesê.
Kenny Africa, verkeershoof in die Wes-Kaap, het gesê swaarvoertuie met abnormale vrag mag nie sonder begeleiding ry nie, berig EWN. "Indien die vragmotor met sy abnormale vrag begeleiding gehad het, en die voertuig voor hom uitgery het, sou hulle gesien het dat die vrag nie onder die brug gaan inpas nie, en sou die ongeluk nie plaasgevind het nie," het Africa aan EWN gesê.